Temeljem članka 48. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 61. stavka 3. Statuta grada Belišća („Službeni glasnik grada Belišća“ br. 13/25), Gradonačelnica grada Belišća donosi sljedeću
-prijedlog
O D L U K U
o dodjeli novčane pomoći za Projekt „Zalogaj“ – topli obrok učenicima srednjih škola
s područja grada Belišća
I.
Ovom Odlukom utvrđuju se uvjeti, visina i postupak za dodjelu mjesečne novčane pomoći učenicima srednjih škola s područja grada Belišća u sklopu Projekta „Zalogaj“ – osiguravanje toplog obroka.
II.
Novčana pomoć iz točke I. ove Odluke odobrava se za školsku godinu 2026./2027. u iznosu od 30,00 EUR mjesečno po učeniku srednje škole.
III.
Pravo na dodjelu novčane pomoći pod uvjetima iz ove Odluke ostvaruju:
1. Učenici srednjih škola s prijavljenim prebivalištem na području grada Belišća, koji imaju neprekidno prebivalište najmanje godinu dana prije podnošenja zahtjeva, pod uvjetom da ukupni mjesečni prihod kućanstva čiji je član, ne prelazi 400,00 EUR po članu kućanstva.
2. Učenici srednjih škola raseljeni iz Ukrajine s prijavljenim boravištem na području grada Belišća, pod uvjetom da ukupni mjesečni prihod kućanstva čiji je član, ne prelazi 400,00 EUR po članu kućanstva.
IV.
Postupak za ostvarivanje prava iz ove Odluke pokreće se i provodi na temelju Javnog poziva kojeg raspisuje Gradonačelnica grada Belišća. Javnim pozivom utvrdit će se rokovi za podnošenje zahtjeva te ostale potrebne informacije.
V.
Zahtjev za isplatu novčane pomoći podnosi se isključivo elektroničkim putem, ispunjavanjem namjenskog elektroničkog obrasca dostupnog na službenoj mrežnoj stranici grada Belišća www.belisce.hr.
Zahtjev podnosi roditelj/skrbnik učenika, odnosno učenik ako je punoljetan.
Za podnošenje zahtjeva potrebno je izvršiti registraciju/prijavu u sustav e‑usluge dostupnog na mrežnoj adresi e‑usluge.zio.hr, odabrati navedeni Javni poziv pod izbornikom „E‑ZAHTJEVI“ – „Svi e‑Zahtjevi“ te popuniti namjenski obrazac.
Podnositelj zahtjeva snosi punu odgovornost za točnost i valjanost svih unesenih podataka u e‑obrascu.
Zahtjev se smatra formalno predanim u trenutku kada sustav generira obavijest o uspješno predanom zahtjevu, nakon čega je potvrda prijave vidljiva pod izbornikom „E‑ZAHTJEVI“ – „Moji e‑Zahtjevi“.
VI.
Podnositelj zahtjeva dužan je kroz elektronički obrazac prethodno navedenog sustava priložiti sljedeću dokumentaciju:
1. Presliku važeće osobne iskaznice podnositelja zahtjeva, roditelja/skrbnika ili učenika (ako je punoljetan), izdanu najmanje godinu dana prije podnošenja zahtjeva. Ako je osobna iskaznica izdana manje od godinu dana prije podnošenja zahtjeva, podnositelj je dužan priložiti potvrdu o prebivalištu izdanu od nadležnog tijela kao dokaz kontinuiteta prebivališta (MUP).
2. Dokaz o prijavljenom boravištu na području grada Belišća (vrijedi isključivo za raseljene učenike iz Ukrajine).
3. Potvrda o redovitom školovanju učenika srednje škole.
4. Dokaz o prihodima kućanstva za svakog člana (potvrde o visini mjesečnih primanja nadležne Porezne uprave).
5. Druga dokumentacija koja može biti propisana Javnim pozivom radi provjere ispunjavanja uvjeta iz ove Odluke.
VII.
Podnošenjem zahtjeva podnositelj daje izričitu privolu Gradu Belišću da osobne podatke podnositelja i učenika sadržane u zahtjevu i priloženoj dokumentaciji prikuplja, obrađuje i koristi isključivo u predmetnu svrhu sukladno propisima o zaštiti osobnih podataka.
VIII.
Grad Belišće zadržava pravo provjere dostavljenih podataka od strane podnositelja zahtjeva o prebivalištu/boravištu, prihodima kućanstva i statusu učenika službenim putem kod nadležnih službi.
Nakon provedene provjere podataka, Gradonačelnica grada Belišća utvrđuje popis učenika za isplatu novčane pomoći te donosi zaključak o odobrenim zahtjevima.
IX.
Podnositelj koji da netočne ili neistinite podatke ili primi isplatu novčane pomoći prema ovoj Odluci, a za kojeg se naknadno utvrdi da ne ispunjava uvjete za istu, dužan je u cijelosti vratiti isplaćeni iznos pomoći zajedno sa zakonskim kamatama računajući od dana isplate.
X.
Isplata novčane pomoći vršit će se na žiro račun ili tekući račun otvoren na ime učenika. 
XI.
Sredstva za provedbu ove Odluke osigurana su u Proračunu grada Belišća za 2026. godinu, s projekcijama za 2027. i 2028. godinu iz Programa javnih potreba socijalne skrbi i zdravstva.
XII.
Za provedbu ove Odluke zadužuju se Upravni odjel za društvene djelatnosti i civilno društvo i Upravni odjel za financije, proračun i javnu nabavu.
XIII.
Ova Odluka stupa na snagu osmog dana od dana objave u „Službenom glasniku grada Belišća“.

